Informatīvais ziņojums par Satiksmes ministrijas sagatavoto nacionālo pozīciju „Priekšlikums - Eiropas Parlamenta un Padomes Regula par pasākumu racionalizēšanu ar mērķi veicināt Eiropas transporta tīkla izveidi”.

Satiksmes ministrija ir sagatavojusi nacionālās pozīcijas projektu „Priekšlikums - Eiropas Parlamenta un Padomes Regula par pasākumu racionalizēšanu ar mērķi veicināt Eiropas transporta tīkla izveidi”.

Pozīcijas projekts skar vairāku valsts pārvaldes iestāžu kompetenci un būtiskas Latvijas Republikas intereses, tādēļ atbilstoši Ministru kabineta 2009.gada 6.februāra noteikumu Nr.96 „Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos” prasībām, nacionālā pozīcija tiek virzīta apstiprināšanai Ministru kabinetā.

 Nacionālās pozīcijas projekts, atbilstoši Ministru kabineta 2009.gada 6.februāra instrukcijas Nr.4 „Latvijas Republikas nacionālo pozīciju Eiropas Savienības jautājumos un ar tām saistīto instrukciju izstrādes un informācijas aprites kārtība” noteiktajai kārtībai ir elektroniski saskaņots ar Ārlietu ministriju, Finanšu ministriju, Ekonomikas ministriju un Vides aizsardzības un reģionālās attīstības ministriju.

 2018.gada 17.maijā Eiropas Komisija publicēja regulas priekšlikumu, kas nosaka pasākumu racionalizēšanu ar mērķi veicināt TEN-T ieviešanu. Regulas mērķis ir ietekmēt kopīgu interešu projektu ieviešanu, lai rezultatīvi un savlaicīgi - līdz 2030.gadam - pabeigtu TEN-T pamattīklu visā Savienībā, novēršot kavēšanos un lielo nenoteiktību attiecībā uz dalībvalstu atšķirīgo administratīvo procedūru piemērošanu. Regulā ir noteikts, ka katra dalībvalsts izveido vienotu kompetentu atļauju piešķiršanas iestādi, kura atbild par integrētās atļaujas piešķiršanas procedūras pārvaldi TEN-T pamattīkla kopīgu interešu projektiem valstī.

Latvija novērtē iniciatīvu veidot priekšnoteikumus Eiropas transporta tīkla ātrākai ieviešanai un kopumā atbalsta Regulas priekšlikuma mērķi noteikt prasības, kas paātrinās un sinhronizēs TEN-T pamattīklu izbūvi, vienkāršos atļauju piešķiršanas procedūras, noteiks īsākus termiņus, kuros atbildīgajām vienotajām kompetentajām iestādēm jāpieņem visaptverošs lēmums par projekta būvniecību. Tomēr Latvija uzskata, ka nepieciešams tālākais skaidrojošais darbs par regulas definīcijām, dalībvalstu TEN-T kopīgo interešu projektu atšķirīgajiem administratīvajiem procesiem un likumdošanu, to sasaisti ar regulas tvērumu, kā arī par vienotās kompetentās iestādes funkcijām un atbildību, lai nodrošinātu vienotu regulas izpratni visā ES teritorijā, veicinātu regulas mērķu īstenošanu, neradot dalībvalstij finansiālo un administratīvo slogu.

Diskusijas par priekšlikumiem notiek Padomes Starpnozaru jautājumu darba grupā.

Iesniedzējs:

Satiksmes ministrs U.Augulis

Vizē: valsts sekretārs K. Ozoliņš

12.10.2018. 09:50

335 vārdi

Elīna Šimiņa-Neverovska 67028254; elina.simina@sam.gov.lv